Príloha č. 1 súťažných podkladov

Opis predmetu zákazky, technické požiadavky

**Cestná preprava materiálnej humanitárnej pomoci**

**Všeobecné vymedzenie predmetu zákazky**

Predmetom zákazky je zabezpečenie prepravy materiálnej humanitárnej pomoci Slovenskej republiky do zahraničia alebo v rámci Slovenskej republiky použitím cestnej prepravy.

**Podrobná špecifikácia predmetu zákazky**

# Uzatvorenie rámcovej dohody s vybraným poskytovateľom služby prepravy materiálnej humanitárnej pomoci Slovenskej republiky do zahraničia podľa ustanovenia § 83 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov v spojení s § 610 a nasl. zákona č. 513/1991 Zb. Obchodný zákonník v znení neskorších predpisov.

# Vybraný poskytovateľ služby poskytne prepravu materiálnej humanitárnej pomoci Slovenskej republiky do zahraničia, t. j. európske a mimoeurópske krajiny vrátane Slovenskej republiky, použitím cestnej prepravy, vrátane nakládky a vykládky ak sa bude vyžadovať a s tým súvisiace služby ako spracovanie kompletnej dokumentácie pre colné vybavenie prepravy špedičného vybavenia služieb (najmä JCD, CMR, karnet TIR a pod.), ak to podmienky prepravy v krajine adresáta zásielky vyžadujú. Celkové predpokladané množstvo prepráv ani množstvo prepravovaného humanitárneho materiálu a techniky počas platnosti uzavretej rámcovej dohody nie sú presne stanovené. Celkové množstvo alebo rozsah predmetu zákazky bude závisieť od aktuálnych potrieb Slovenskej republiky a krajiny, ktorá požiada o humanitárnu pomoc Slovenskú republiku.

# Vybraný poskytovateľ služby sa bude musieť zaviazať prepravovať techniku a humanitárny materiál do miesta určenia, riadne a s potrebnou odbornou starostlivosťou, včas, podľa podmienok dohodnutých v rámcovej dohode, v čiastkových objednávkach a podľa požiadaviek Ministerstva vnútra Slovenskej republiky (ďalej len „Objednávateľ“), v zodpovedajúcej kvalite a technickej úrovni.

# Poskytovateľ je Objednávateľovi povinný písomne potvrdiť prevzatie zásielky určenej na prepravu – doklad o prevzatí zásielky a zároveň je povinný Objednávateľovi predložiť aj písomné potvrdenie o odovzdaní zásielky príjemcovi zásielky určenej na prepravu – doklad o odovzdaní zásielky prijímateľovi zásielky. Poskytovaná preprava musí zahŕňať pristavenie dopravného prostriedku, nakládku a vykládku ak bude vyžadovaná, samotnú prepravu, poradenstvo a koordináciu pri objednávaní prepravy, efektívnom určení trasy prepravy a spolupôsobenie pri riešení nezrovnalostí a zmien.

Miesta pristavenia nákladného vozidla na nakládku na prepravu spravidla sú:

Sklad, Pri Starom letisku 10, 831 07 Bratislava - Vajnory,

Sklad, Hlohovecká 195, 951 21 Rišňovce,

Sklad, Čačín 1, 974 01 Banská Bystrica,

Sklad Žarnovica, Bystrická 475/42, 966 81 Žarnovica

Sklad Malý Šariš, Malý Šariš 216, 080 01 Prešov,

Sklad, Hlavná 285, 951 93 Topoľčianky,

Sklad Slovenská Ľupča, Príboj 559, 976 13 Slovenská Ľupča,

Sklad Jasov, Ku kachličkárni 140/7, 044 23 Jasov,

alebo iné miesto na území Slovenskej republiky.

Pôsobnosť prepravy je celosvetová, pričom v rámci Slovenskej republiky, Európy a sveta bude preprava zabezpečovaná nákladnými vozidlami s nosnosťou do 24 ton podľa požiadaviek objednávateľa.

Túto prepravu požadujeme zabezpečiť na obdobie 48 mesiacov. Preprava materiálu prostredníctvom cestnej prepravy bude v predpokladanom objeme spolu cca 320 000 km, z toho cestná preprava nákladným vozidlom do 24 t asi 300 000 km a cestná preprava chladiacim alebo mraziacim nákladným vozidlom do 24 t asi 20 000 km.

Objednávateľ požaduje prepravu zabezpečovať výlučne v uzamykateľných nákladných priestoroch s pevnými stenami (návesy, kontajnery) a v prípade potreby nákladným vozidlom s chladiacim alebo mraziacim reťazcom.

Termín uskutočnenia prepravy, množstvo prepravovanej techniky a humanitárneho materiálu, príjemca pomoci a miesto doručenia prepravy v zahraničí alebo v rámci Slovenskej republiky nebudú v rámcovej dohode uvedené. Uvedené údaje budú zaslané poskytovateľovi formou písomnej objednávky. Humanitárna pomoc Slovenskej republiky, jej termíny a množstvo prepravovanej techniky a materiálu nie je možné plánovať. Poskytovateľ musí byť pripravený zrealizovať cestnú prepravu najneskôr do 3 dní od doručenia objednávky a jej potvrdení v súlade s objednávkou.

Poskytovateľ vypracuje a v písomnej forme predloží Objednávateľovi návrh trasy prepravy (najrýchlejšia trasa pri zachovaní maximálnej hospodárnosti a efektívnosti prepravy), predpokladaný čas trvania prepravy vrátane plánovanej nakládky a vykládky prepravovanej techniky a humanitárneho materiálu na miesto doručenia prepravy v zahraničí alebo v rámci Slovenskej republiky a komplexnú cenovú ponuku vypracovanú v súlade s rámcovou dohodou do 24 hodín od doručenia objednávky. Objednávateľ bezodkladne v lehote nie dlhšej ako 24 hodín schváli alebo neschváli návrh trasy prepravy a ostatné uvedené informácie. V prípade neschválenia návrhu trasy prepravy a ostatných informácií sa postupuje obdobne ako je upravené vyššie. Bez schválenia Objednávateľom nie je možné začať prepravu.

Každá písomná objednávka vypracovaná a schválená Objednávateľom bude obsahovať:

- číslo objednávky;

- názov miesta, z ktorého sa preprava uskutočňuje a do ktorého sa preprava uskutočňuje;

- čas pristavenia nákladného vozidla (vozidiel) na nakládku techniky a humanitárneho materiálu a odchodu dopravného prostriedku z miesta nakládky;

- termín vykonania prepravy s určením času prepravenia techniky a humanitárneho materiálu;

- určenie príjemcu;

- iné technické a organizačné pokyny dôležité pre zabezpečenie plynulej a kvalifikovanej prepravy techniky a humanitárneho materiálu;

- podmienky skladovania, ako aj ďalšie požadované služby.

Poskytovateľ služby sa zaväzuje, že potvrdí doručenie objednávky Objednávateľovi v lehote do 3 hodín od doručenia objednávky, pri osobnom doručení okamžite po prevzatí objednávky, pričom potvrdenie musí obsahovať:

- číslo potvrdenia;

- odkaz na číslo objednávky;

- informáciu o zabezpečených službách.

Potvrdenie objednávky musí byť Poskytovateľom služby vykonané písomne prostredníctvom pošty alebo osobne, prípadne elektronicky e-mailom alebo faxom, s následným doručením prostredníctvom pošty alebo osobne.

|  |  |  |
| --- | --- | --- |
| **SPÔSOB PREPRAVY** | **POŽADOVANÉ SLUŽBY ZAHRNUTÉ V CENE** |  **TERITÓRIUM** |
| **Cestná preprava (CP) nákladným vozidlom do 24 ton** | pristavenie nákladného vozidla na miesto určenia, nakládka, preprava, vykládka, špedičné a colné vybavenie prepravovanej techniky a materiálu, poistenie prepravovaného tovaru, náklady na PHM, poplatky spojené s prepravou**1**. | SVKEURÓPASVET |
| **Cestná preprava nákladným vozidlom s chladiacim alebo mraziacim reťazcom do 24 ton (CP)** | pristavenie nákladného vozidla na miesto určenia, nakládka, preprava, vykládka, špedičné a colné vybavenie prepravovanej techniky a materiálu, poistenie prepravovaného tovaru, náklady na PHM, poplatky spojené s prepravou**1**. | SVKEURÓPASVET |

poplatky spojené s prepravou**1** -spracovanie a vyhotovenie prepravnej dokumentácie vnútroštátnej aj medzinárodnej prepravy v listinnej a elektronickej forme.